ธปท.ยันเศรษฐกิจโตกว่า5%
ธปท.จ่อปรับจีดีพีใหม่โตเกิน 5% แน่ เหตุเศรษฐกิจดีเกินคาด
5 มี.ค. 2556

ธปท.จ่อปรับจีดีพีใหม่โตเกิน 5% แน่ เหตุเศรษฐกิจดีเกินคาด
นายทรงธรรม ปิ่นโต ผู้อำนวยการ สำนักนโยบายการเงิน ธนาคารแห่งประเทศไทย (ธปท.) เปิดเผยว่า ในการประชุมคณะกรรมการนโยบายการเงิน (กนง.) ครั้งถัดไป ซึ่งจะมีขึ้นในวันที่ 3 เม.ย.นี้ ธปท.อาจจะเสนอที่ประชุม กนง.ให้พิจารณาปรับเพิ่มประมาณการการเติบโตของเศรษฐกิจไทยในปีนี้ใหม่ โดยตัวเลขใหม่ที่คาดว่าจะปรับขึ้นมานั้นคงไม่น้อยกว่า 5% จากปัจจุบันคาดว่าจะขยายตัวได้ 4.9%
ปัจจัยที่ทำให้ ธปท.อาจปรับเพิ่มตัวเลขคาดการณ์เศรษฐกิจไทยในปีนี้ใหม่ เพราะตัวเลขเศรษฐกิจไตรมาส 4 ที่ทางสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศออกมาที่ 18.9% และตัวเลขทั้งปี 2555 ซึ่งออกมาที่ 6.4% นั้น ถือเป็นตัวเลขที่สูงกว่าที่ ธปท.ได้คาดการณ์เอาไว้มาก สะท้อนถึงระดับกิจกรรมทางเศรษฐกิจที่สูงขึ้น
“การประชุม กนง.ครั้งหน้า เราคงขอให้มีการปรับตัวเลขคาดการณ์เศรษฐกิจไทยใหม่ เพราะจีดีพีไตรมาส 4 ที่ประกาศออกมาสูงกว่าคาด จึงน่าจะทำให้ตัวเลขจีดีพีในปีนี้สูงกว่าที่เคยคาดไว้ด้วย เพราะระดับกิจกรรมทางเศรษฐกิจสูงขึ้น” นายทรงธรรม กล่าว
นอกจากนี้ แล้วถ้าดูปัจจัยเศรษฐกิจต่างประเทศยังไม่มีปัจจัยใดที่แตกต่างไปจากเดิมมากนัก โดย กนง.ยังคงกังวลกับปัญหาเศรษฐกิจโลกอยู่ โดยเฉพาะเศรษฐกิจของกลุ่มประเทศยุโรป รวมทั้งประเด็นการฟื้นตัวของเศรษฐกิจสหรัฐและยุโรปก็ยังเป็นเรื่องที่ต้องติดตามดู แต่เสถียรภาพเศรษฐกิจโดยรวมดีขึ้น
ด้านแนวโน้มเงินเฟ้อนั้น คาดว่าจะเพิ่มขึ้นเล็กน้อยตามภาพรวมเศรษฐกิจที่เติบโตดีขึ้น ประกอบกับราคาน้ำมันดิบในตลาดโลกที่ปรับเพิ่มขึ้น